Document ID: /fineweb-2-swissfilter-quality_10-filterrobots/filtered/02820.jsonl.gz/4

U ime Oca i Sina i Duha Svetoga. Amen.
Predvoditelj: Bože, u pomoć mi priteci.
Svi: Gospodine pohiti da mi pomogneš.
Predvoditelj: Slava Ocu... Svi: Kako bijaše…
Molitva blagoslova
Bože Sveti, natopi nas blagoslovom,
kao što kiša napata suhu zemlju.
Blagoslovi moju prošlost, sadašnjost i budućnost
da vršim Tvoju volju.
Blagoslovi me i onda kad Te iznevjerim i griješim
i budi mi milostiv.
Blagoslovi moje kušnje i križeve
da me još više približe k Tebi.
Blagoslovi sve one koji su mi teški
da ih ljubim svim srcem.
Blagoslovi i one koje sam povrijedio
da mi oproste, kao ti Bože.
Blagoslovi i čas moje smrti
i uvedi me u vječno prebivalište sviju svetih. Amen.
MOLITVA KRUNICE
Vjerujem u Boga, Oca svemogućega,
Stvoritelja neba i zemlje.
I u Isusa Krista, Sina njegova jedinoga,
Gospodina našega,
koji je začet po Duhu Svetom,
rođen od Marije Djevice,
mučen pod Poncijem Pilatom,
raspet umro i pokopan; sašao nad pakao,
treći dan uskrsnuo od mrtvih;
uzašao na nebesa,
sjedi o desnu Boga Oca svemogućega;
odonud će doći suditi žive i mrtve.
Vjerujem u Duha Svetoga,
svetu Crkvu katoličku,
općinstvo svetih,
oproštenje grijeha,
uskrsnuće tijela
i život vječni.
Amen.
Oče naš…
Slava Ocu…
Litanije Bezgrješnog začeća
Gospodine, smiluj se!
Kriste, smiluj se!
Gospodine, smiluj se!
Kriste, čuj nas!
Kriste, usliši nas!
Oče, koji si pripravio dostojan stan svome Sinu, smiluj nam se!
Sine, koji si otkupio svoju Majku svojim stečenim zaslugama, smiluj nam se!
Duše Sveti, koji si oživio Marijino bezgrešno začeće, smiluj nam se!
Sveto Trojstvo, koje si predodredilo Marijino bezgrešno začeće, smiluj nam se!
Marijo, bez grijeha začeta, moli za nas!
Marijo, predostojna Majko Sina Božjeg,
Marijo, djevice prečista i zaručnice Duha Svetoga,
Marijo, bogatstvo svih nadnaravnih darova,
Marijo, istočnog grijeha oslobođena,
Marijo, u bezgrešnom začeću puninom milosti okićena,
Marijo, sva lijepa i bez ljage,
Marijo, svetište Utjelovljene Mudrosti,
Marijo, majko dobrog savjeta,
Marijo, majko brze pomoći,
Marijo, majko nježne milosti,
Marijo, majko lijepe ljubavi,
Marijo, zoro najljepšeg dana,
Marijo, ljiljane čistoće bijeliji od snijega,
Marijo, nova Evo koja si zmiji glavu satrla,
Marijo, koja Crkvu činiš slavnom i sretnom,
Marijo, koja napunjaš radošću srca svoje djece,
Marijo, čije je ime puno nježnosti i blagoslova,
Marijo, uzore života vjere, ufanja i ljubavi,
Marijo, tornju neprobojni neprijateljima našega spasenja,
Marijo, Majko Isusova i uvijek djevice,
Marijo, čuvarice i djeliteljice milosti,
Marijo, nado i utjeho ranjenih, bolesnih i umirućih,
Marijo, zaštitnice onih koji te zazivaju,
Marijo, sjajna vrata slave,
Marijo, čije je srce utopljeno u ocean boli podno križa,
Marijo, bez grijeha začeta,
Jaganjče Božji koji oduzimaš grijehe svijeta, oprosti nam Gospodine!
Jaganjče Božji koji oduzimaš grijehe svijeta, usliši nas Gospodine!
Jaganjče Božji koji oduzimaš grijehe svijeta, smiluj nam se Gospodine!
Pomolimo se:Bože koji si po bezgrešnom začeću Blažene Djevice Marije, pripravio dostojan stan svome Sinu, te je poradi njegovih zasluga od svake ljage grijeha sačuvao, daj da i mi po njezinu zagovoru k tebi čisti dođemo. Po Kristu Gospodinu našemu. Amen.
MISNA DNEVNA ČITANJA
Prvo čitanje:
Čitanje Djela apostolskih
U one dane: Pogani i Židovi sa svojim glavarima u Ikoniju navališe da zlostave i kamenuju apostole. Kada to opaziše, prebjegoše oni u likaonske gradove Listru i Derbu i okolicu. Ondje su navješćivali evanđelje. U Listri je sjedio neki čovjek uzetih nogu, hrom od majčine utrobe; nikad nije hodao. Čuo je Pavla gdje govori. Pavao ga pronikne pogledom, vidje da ima vjeru u spasenje pa mu iza glasa reče: »Uspravi se na noge!« On skoči i prohoda. Kad mnoštvo ugleda što učini Pavao, povika likaonski: »Bogovi u ljudskom obličju siđoše k nama!« I nazvaše Barnabu Zeusom, a Pavla Hermesom jer je Pavao vodio riječ. A svećenik Zeusa Predgradskoga dovede pred vrata bikove i vijence te u zajednici s narodom htjede žrtvovati. Kada su to dočuli apostoli Barnaba i Pavao, razdriješe haljine i uletješe u narod vičući: »Ljudi, što to radite? I mi smo smrtnici, baš kao i vi! Navješćujemo vam da se od tih ispraznosti obratite k Bogu živomu koji stvori nebo i zemlju, more i sve što je u njima. On je u prošlim naraštajima pustio da svi pogani pođu svojim putovima. Ipak ne ostavi sebe neposvjedočena: dobročinstva iskazuje, s neba vam kišu daje i vremena plodonosna, napunja hranom i radošću srca vaša.« I tako govoreći, jedva sklonuše mnoštvo da im ne žrtvuje.
Riječ Gospodnja.
Otpjevni psalam:
Ne nama, Gospodine, ne nama, već svom imenu slavu daj. – svi ponavljaju
Ne nama, Gospodine, ne nama,
već svom imenu slavu daj
zbog ljubavi i vjernosti svoje.
Zašto da govore pogani:
»Ta gdje je Bog njihov?«
Naš je Bog na nebesima,
sve što mu se svidi, to učini.
Idoli su njihovi srebro i zlato,
ljudskih su ruku djelo.
Blagoslovio vas Gospodin
koji stvori nebo i zemlju!
Nebo je nebo Gospodnje,
a zemlju dade sinovima čovječjim.
Evanđelje:
Čitanje svetog Evanđelja po Ivanu
U ono vrijeme: Reče Isus svojim učenicima: »Tko ima moje zapovijedi i čuva ih, taj me ljubi; a tko mene ljubi, njega će ljubiti Otac moj i ja ću ljubiti njega i njemu se očitovati.« Kaže mu Juda, ne Iškariotski: »Gospodine, kako to da ćeš se očitovati nama, a ne svijetu?« Odgovori mu Isus: »Ako me tko ljubi čuvat će moju riječ pa će i Otac moj ljubiti njega i k njemu ćemo doći i kod njega se nastaniti. Tko mene ne ljubi, riječi mojih ne čuva. A riječ koju slušate nije moja, nego Oca koji me posla. To sam vam govorio dok sam boravio s vama. Branitelj — Duh Sveti, koga će Otac poslati u moje ime, poučavat će vas o svemu i dozivati vam u pamet sve što vam ja rekoh.«
Riječ Gospodnja.
Molitva za duhovnu pričest
Gospodine Isuse Kriste, koji si nam u otajstvu euharistije ostavio divan spomen svoje ljubavi, u nemogućnosti da te sada primim na sakramentalan način izričem ti svoju ljubav i čeznuće da budem jedno s tobom; smjerno te molim: otvori vrata moga srca i po snazi svoga Duha nastani se u meni kako bih osjetio i sa svojim bližnjima dijelio ljepotu zajedništva s tobom. Rasvijetli me svjetlom svoga uskrsnuća koje rasvjetljuje sve tmine i sav život. Predajem ti svega sebe i sjedinjujem se s tobom. Ne dopusti da se ikada odijelim od tebe. Koji živiš i kraljuješ u vijeke vjekova. Amen.
Molitva u vremenu širenja bolesti
Svemogući vječni Bože, okrjepo u nevoljama, potporo u slabostima, od Tebe sva stvorenja primaju život i dobivaju životnu snagu. Dolazimo k Tebi, zazivajući Tvoje milosrđe, jer spoznajemo nestalnost ljudskosti živeći iskustvo širenja bolesti. Tebi povjeravamo bolesnike i njihove obitelji: udijeli zdravlje njihovu tijelu, duhu i duši. Svim članovima društva pomozi vršiti povjerene im pozive i zadaće te jačati duh međusobne solidarnosti. Podupiri i nadahnjuj liječnike i sve zdravstvene djelatnike u njihovoj službi, a osobito njegovatelje koji izbliza skrbe za bolesne. Ti, koji si vrelo svakoga dobra, blagoslovi ljudsku obitelj; odagnaj od nje svako zlo, a Crkvi i svim kršćanima daruj nepokolebljivu vjeru. Ne ostavi nas u kušnjama zaraze koja unosi nesigurnost i nemir. Svojom nas milošću oslobodi straha, da bismo živjeli u vedrini i radosti, zahvaljujući Ti obnovljena srca. U Tebe se, Gospodine, uzdamo i Tebi uzdižemo svoju prošnju, jer si Ti, dobri Oče, Začetnik života, u zajedništvu s Duhom Svetom i sa svojim Sinom Isusom Kristom, Liječnikom Duše i tijela, koji živi i kraljuje u vijeke vjekova. Amen.
Pod obranu
Pod obranu se Tvoju utječemo, sveta Bogorodice. Ne odbij nam molbe u potrebama našim, nego nas od svih pogibli vazda oslobodi. Djevice slavna i blagoslovljena, Gospođo naša, Posrednice naša, Zagovornice naša! Sa svojim nas Sinom pomiri, svojemu nas Sinu preporuči, svojemu nas Sinu izruči. Amen.
Blagoslov
I neka na sve nas siđe blagoslov Boga svemogućega
Oca i Sina + Duha Svetoga. Amen.
Svetom vodom blagoslovite osobe i prostor u kojem živite.
Koji želite šaljite nam fotografije (selfije) vaše obitelji okupljene nedjeljom oko „obiteljskog oltara“
Priredio: Fra Branko Radoš, ofm